La DUN constitueix el sistema de comunicació de dades de les explotacions agràries per part dels titulars al Departament d'Agricultura, Ramaderia, Pesca i Alimentació (DARP) i facilita la presentació de les sol·licituds d'ajut i diferents tràmits i/o comunicacions que pot o ha de fer el ciutadà.
D'altra banda, la DUN dona compliment al Decret 106/2008, de 6 de maig, de mesures per a l'eliminació de tràmits i la simplificació de procediments per facilitar l'activitat econòmica.
En aquest sentit, permet una reducció de les càrregues administratives als/les titulars de les explotacions, sense eximir-los de la responsabilitat de complir la normativa.
La DUN incorpora, a més, nous tràmits i sol·licituds cada campanya quan venen regulats per la normativa específica.
Pel que fa als ajuts, la DUN constitueix el sistema de formalització de les sol·licituds dels ajuts que venen regulats pels Reglaments de la Unió Europea que es detallen en els quatre paràgrafs següents.
El Reglament (UE) núm. 1305/2013 del Parlament Europeu i del Consell, de 17 de desembre de 2013, relatiu als ajuts al desenvolupament rural mitjançant el Fons Europeu Agrícola de Desenvolupament Rural (FEADER) i que deroga el Reglament (CE) núm. 1698/2005 del Consell.
A l'empara d'aquest marc normatiu europeu, s'emmarquen els ajuts associats al Contracte Global d'Explotació (CGE) d'acord amb les mesures del Programa de desenvolupament rural (PDR) de Catalunya per al període 2014-2020.
El Reglament (UE) 1306/2013, del Parlament Europeu i del Consell, de 17 de desembre de 2013, sobre el finançament, la gestió i el seguiment de la Política Agrícola Comuna, pel qual es deroguen els Reglaments (CE) núm. 352/178, (CE) núm. 165/94, (CE) núm. 2799/98, (CE) núm. 814/2000, (CE) núm. 1290/2005, i (CE) núm. 485/2008 del Consell, regula en el Capítol II del Títol V el sistema integrat de gestió i control, que s'aplica als règims d'ajut de l'annex I del Reglament (UE) 1307/2013, relatiu als pagament directes de la PAC, i determinats ajuts del Reglament (UE) 1305/2013, relatiu als ajuts al desenvolupament rural.
L'esmentat Reglament (UE) 1306/2013 estableix que el beneficiari ha de presentar anualment una sol·licitud, en la qual ha d'indicar totes les parcel·les agràries de l'explotació, els drets de pagament declarats, així com qualsevol altra dada prevista per aquest Reglament o la normativa europea sectorial i la corresponent de l'Estat membre.
El Reglament (UE) núm. 1307/2013, de 17 de desembre de 2013, del Parlament i del Consell, estableix les normes aplicables als pagaments directes en virtut dels règims d'ajut inclosos al marc de la Política Agrícola Comuna i deroga els Reglaments (CE) núm. 637/2008 i (CE) núm. 73/2009 del Consell.
Pel que fa a la cessió de drets ha estat desenvolupat en el Reial decret 1076/2014, sobre l'assignació de drets de règim de pagament bàsic de la Política Agrícola Comuna.
El Reglament (EU) 1308/2013 del Parlament Europeu i del Consell, de 17 de desembre de 2013, crea l'OCM dels productes agraris i deroga els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007.
A l'Estat, la regulació del potencial de producció vitícola es conté en el Reial decret 1338/2018, de 29 d'octubre.
D'altra banda, a la DUN s'integren altres dades requerides en procediments que afecten les explotacions agràries, el marc de les normes a les quals es fa referència tot seguit.
El Decret 264/2003, de 21 d'octubre, pel qual es regula el Registre Vitivinícola de Catalunya (RVC) té per objecte la inscripció de totes les plantacions de vinya de Catalunya, els cellers i les plantes embotelladores i envasadores de productes vinícoles de Catalunya, i obliga els seus titulars a comunicar qualsevol modificació de les dades inscrites en el registre.
Aquest Decret permet donar compliment a la normativa sectorial de la Unió Europea especialment pel que fa al control del potencial vitícola (Reglament (CEE) 2392/86 del Consell, de 24 de juliol de 1986, relatiu a l'establiment del registre vitícola comunitari).
L'Ordre AAM/139/2011, de 21 de juny, per la qual es regula el control de la producció vitícola mitjançant la targeta vitícola, a partir de la campanya 2011-2012 permet l'entrega de la producció de raïm als productors amb parcel·les inscrites al RVC, per la qual cosa s'exigeix acreditar aquesta titularitat.
Per acreditar aquesta titularitat i per tal d'incorporar les dades del Registre Vitivinícola de Catalunya al Sistema Integrat de Dades d'Explotacions Agràries de Catalunya (SIDEAC) i poder disposar d'una eina comuna de gestió, serà necessari que totes les parcel·les vitícoles es declarin a la DUN amb referència SIGPAC (Sistema d'Informació Geogràfica de Parcel·les Agrícoles).
El Reial decret 1363/2018, de 2 de novembre, estableix les mesures subvencionables del programa de suport 2019-2023 al sector vitivinícola espanyol.
Pel que fa als ajuts a la reestructuració i/o reconversió de la vinya, els interessats hauran de presentar la seva sol·licitud d'ajut mitjançant la DUN.
La Llei 35/2011, de 4 d'octubre, sobre titularitat compartida de les explotacions agràries, té per objecte promoure i afavorir la igualtat real i efectiva entre dones i homes al medi rural, mitjançant el reconeixement jurídic i econòmic derivat de la seva participació a l'activitat agrària.
El Decret 37/2012, de 10 d'abril, sobre el Registre de plantacions fruiteres de Catalunya, estableix que totes les parcel·les de fruiters (pomera, perera, codonyer, nashi, presseguer, nectariner, albercoquer, prunera, cirerer, llimoner dolç, llimoner, mandariner, taronger i aranger) de Catalunya han d'estar inscrites al Registre.
El Decret 44/2012, de 24 d'abril, pel qual es crea el Sistema Integrat de Dades d'Explotacions Agràries de Catalunya, desplega les directrius de la Llei 18/2001, de 31 de desembre, d'orientació agrària pel que fa a la seva disposició addicional segona, i regula les explotacions agràries prioritàries establint-ne els requisits necessaris per la seva qualificació.
El Decret 131/2012, de 23 d'octubre, regula el Registre oficial d'empreses proveïdores de materials vegetals i n'estableix les normes d'autorització, inscripció i funcionament, regula activitats de producció i comercialització de material vegetal i crea el Catàleg de varietats locals d'interès agrari de Catalunya.
El Reial decret 1311/2012, de 14 de setembre, estableix el marc d'actuació per tal d'aconseguir un ús sostenible dels productes fitosanitaris.
El Decret 24/2013, de 8 de gener, sobre l'acreditació de la venda de proximitat de productes agroalimentaris, regula la venda de proximitat de productes agroalimentaris i esdevé una iniciativa de foment de la transformació agroindustrial amb més participació dels productors en els valors afegits dels productes.
D'aquesta manera, els productors o agrupacions de productors agraris fan la venda de la seva producció o els seus productes d'elaboració pròpia directament als consumidors o bé a establiments minoristes i de restauració.
La DUN és el mitjà pel qual els productors que realitzen venda de proximitat comuniquen al DARP l'adhesió al sistema de venda de proximitat de productes agroalimentaris.
El Reial decret 9/2015, de 16 de gener, que regula les condicions d'aplicació de la normativa comunitària en matèria d'higiene en la producció primària agrícola, té per objecte regular les condicions d'aplicació de la normativa en matèria de higiene dels productes alimentaris en la producció primària agrícola.
El Reial decret 578/2017, de 12 de juny, pel qual es modifica el Reial decret 9/2015, de 16 de gener, pel qual es regulen les condicions d'aplicació de la normativa comunitària en matèria d'higiene en la producció primària agrícola, el Reial decret 379/2014, de 30 de maig, pel qual es regulen les condicions d'aplicació de la normativa comunitària en matèria d'autorització d'establiments, higiene i traçabilitat, en el sector dels brots i de les llavors destinades a la producció de brots, i el Reial Decret 280/1994, de 18 de febrer, pel qual s'estableixen els límits màxims de residus de plaguicides i el seu control en determinats productes d'origen vegetal, estableixen l'obligatorietat de notificar si l'explotació realitza venda directa al consumidor final.
El Reial decret 1013/2009, de 19 de juny, sobre caracterització i registre de la maquinària agrícola, té per objecte la inscripció de la maquinària agrícola al Registre Oficial de Maquinària Agrícola de les Comunitats Autònomes.
El Decret 62/2015, de 28 d'abril, pel qual s'estableixen mesures per a l'exercici de les competències de la Generalitat de Catalunya en matèria dels organismes modificats genèticament, regula la declaració obligatòria del cultiu d'aquests organismes.
El sistema de transmissió unificada de dades en què consisteix la DUN s'adapta a la Llei 26/2010, de 3 d'agost, de règim jurídic i de procediment de les administracions públiques de Catalunya, i a la Llei 39/2015, d'1 d'octubre, del Procediment Administratiu Comú de les Administracions Públiques que reconeix el dret i, en alguns casos, l'obligació dels ciutadans a relacionar-se electrònicament amb l'Administració per a l'exercici dels seus drets.
Concretament, els articles 43.2 i 14.3, respectivament, determinen que les administracions poden establir l'obligació de relacionar-se amb elles a través de mitjans electrònics per a determinats procediments.
D'altra banda, la Llei 26/2010, de 3 d'agost, de règim jurídic i de procediment de les administracions públiques de Catalunya, estableix preferentment la possibilitat de tramitació electrònica dels procediments administratius, i el dret a l'ús dels mitjans electrònics per part dels ciutadans, i la Llei 29/2010, de 3 d'agost, de l'ús dels mitjans electrònics al sector públic de Catalunya, recull l'impuls de la incorporació de mitjans electrònics del sector públic de Catalunya en les seves relacions amb les empreses i els ciutadans.
En el cas de la DUN, l'alta complexitat del sistema, la magnitud de les dades que es gestionen i seguint una política o estratègia de racionalització i eficiència en la gestió de recursos de l'Administració es considera susceptible de constituir un tràmit electrònic.
En aquest sentit, d'acord amb l'article 14 de la Llei 39/2015, d'1 d'octubre, les persones jurídiques estan obligades a relacionar-se electrònicament amb l'Administració.
Pel que fa a les persones físiques, l'Ordre PDA/20/2019, de 14 de febrer, sobre les condicions per a la posada en funcionament de la tramitació electrònica, estableix en el seu article 3.1.e) que són subjectes obligats a relacionar-se electrònicament les persones físiques que realitzin activitat econòmica, professional, empresaris individuals o autònoms.
Així mateix, l'article 5.7 de la Llei 39/2015, d'1 d'octubre, determina que les administracions públiques podran, amb caràcter general o específic, habilitar persones físiques o jurídiques per a la realització de determinades transaccions en representació de les persones interessades.
L'Ordre ARP/135/2006, de 23 de març, sobre el reconeixement d'entitats col·laboradores amb el Departament d'Agricultura, Ramaderia i Pesca en matèria d'ajuts i subvencions, preveu que entitats alienes a l'Administració col·laborin en la gestió de la presentació d'aquestes DUN en el marc dels compromisos contrets en els convenis de col·laboració corresponents.
El Reial decret 1075/2014, de 19 de desembre, sobre l'aplicació a partir de 2015 dels pagaments directes a l'agricultura i a la ramaderia i altres règims d'ajut, així com sobre la gestió i el control dels pagaments directes i dels pagaments de desenvolupament rural estableix que, respecte a la informació mínima que s'ha de declarar a la DUN, s'incorporen ajustos tècnics per tal de capacitar l'autoritat competent perquè tingui la possibilitat de fer el tractament estadístic de les dades contingudes a les sol·licituds d'ajut, així com les dades que es recullen des d'altres Administracions públiques, adoptant les mesures necessàries de confidencialitat establertes a l'article 103 del Reglament (UE) núm. 1306/2013 del Parlament Europeu i del Consell, de 17 de desembre de 2013.
D'altra banda, la identificació del cap de l'explotació: responsabilitat de l'explotació, percentatge de treball, any d'inici, formació i cursos de perfeccionament dels darrers 12 mesos, és una informació que no afecta la gestió de les sol·licituds d'ajut, però és obligat complimentar-la d'acord amb al Reglament (UE) 2018/1091 del Parlament Europeu i del Consell de la Unió Europea, de 18 de juliol, relatiu a les estadístiques integrades sobre explotacions agrícoles i la Llei 13/1996, de 30 de desembre, sobre mesures fiscals, administratives i de l'ordre social.
Les pedregades en fruiters i hortalisses causen cada any greus danys a la producció.
El fet de disposar d'informació actualitzada sobre la superfície protegida per xarxes antipedregada i hivernacles és indispensable per a poder valorar l'impacte de les pedregades sobre la producció i els mercats agroalimentaris i sobre la viabilitat de les explotacions i organitzacions de productors de les zones afectades.
La Llei 17/2014, de 23 de desembre, de representativitat de les organitzacions professionals agràries, preveu que, amb la finalitat de determinar el nombre i la identitat dels electors amb dret de vot, el departament competent en matèria d'agricultura i ramaderia, amb la participació de les organitzacions professionals agràries, ha d'elaborar un cens en el qual han de figurar les persones amb dret a participar en el procés electoral.
A aquestes efectes, la informació declarada a la DUN pot ser utilitzada amb la finalitat de comprovar els requisits d'inclusió en el cens electoral.
En aquest marc normatiu i a partir de l'experiència assolida en campanyes anteriors, és procedent regular la declaració única agrària per a l'any 2020.
En conseqüència, d'acord amb l'article 92 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, a proposta de la Direcció General de Desenvolupament Rural, i en ús de les atribucions que m'han estat conferides,
1.1 La DUN és la declaració que ha de realitzar la persona titular de l'explotació agrària ubicada a Catalunya i que ha d'incloure la totalitat de la superfície agrària, forestal i improductiva, en base al sistema d'identificació geogràfica (SIGPAC), incloses aquelles parcel·les per les quals no es sol·liciti cap ajut, així com les dades ramaderes de l'explotació.
Una mateixa superfície no podrà estar inclosa en la DUN de diferents titulars.
1.2 D'acord amb el Decret 44/2012, de 24 d'abril, pel qual es crea el Sistema Integrat de Dades d'Explotacions Agràries de Catalunya (SIDEAC), es considera titular d'una explotació agrària la persona física o jurídica que exerceix l'activitat agrària organitzant els béns i els drets integrants de l'explotació amb criteris empresarials, i assumint els riscos i responsabilitats civil, social, fiscal, sanitària i de benestar dels animals que puguin derivar de la gestió de l'explotació amb independència de qui tingui la propietat dels elements.
En relació a les explotacions ramaderes, s'entén també com a titular la persona responsable del bestiar, encara que sigui amb caràcter temporal.
2.1 Les persones titulars d'explotacions agrícoles que realitzin la seva activitat dins de l'àmbit de la producció primària agrícola, excepte per:
-Les persones titulars d'explotacions agrícoles que destinin íntegrament la producció al consum domèstic privat.
-Les persones titulars d'explotacions agrícoles que estiguin inscrits en el Registre Oficial d'Empreses Proveïdores de Material Vegetal, sempre que les produccions obtingudes no es destinin al consum humà o animal i presentin la corresponent declaració anual de cultius.
2.2 Les persones titulars d'explotacions agràries que vulguin efectuar els tràmits i les sol·licituds d'ajuts relacionats en l'annex 1.
2.3 Les entitats o agrupacions d'agricultors que no siguin titulars d'explotacions agràries i que vulguin realitzar algun dels tràmits o sol·licituds de l'annex 1.
Procediment de realització i presentació de la DUN
3.1 La DUN ha d'incloure la informació que es detalla a l'annex 2 i s'ha de realitzar a través de l'aplicació del DARP amb el mateix nom (DUN) per les persones titulars de l'explotació i de les entitats que col·laboren en la formalització de la presentació de la declaració (d'ara endavant entitats col·laboradores) https://aplicacions.agricultura.gencat.cat/dunweb.
Per tal de simplificar-ne la tramitació, es faciliten dades emmagatzemades en sistemes propis o pertanyents a altres administracions, amb la finalitat que la persona titular la verifiqui i, si s'escau, la modifiqui i completi, d'acord amb l'article 66.5 de la Llei 39/2015, d'1 d'octubre.
3.2 Es consideren entitats col·laboradores en matèria d'elaboració i tramitació de la DUN les entitats reconegudes d'acord amb l'Ordre ARP/135/2006, de 23 de març, i que, a més, hagin signat el conveni de col·laboració específic corresponent.
El DARP dona a conèixer la relació de les entitats que col·laboren en la formalització de la DUN mitjançant la seva pàgina web.
3.3 La DUN s'ha de presentar per via telemàtica i es considerarà presentada davant l'Administració quan s'enregistrin en el Registre telemàtic corporatiu de la Generalitat de Catalunya (S ) i quedi constància a l'assentament d'entrada.
Per accedir a l'aplicació i presentar la DUN, cal autenticar-se a través dels sistemes de signatura electrònica admesos per la seu electrònica d'acord amb els criteris establerts a l'Ordre GRI/233/2015, de 20 de juliol, per la qual s'aprova el Protocol d'identificació i signatura electrònica en l'àmbit de l'Administració de la Generalitat de Catalunya.
3.4 Les entitats col·laboradores han d'acreditar l'autorització del titular, així com, si s'escau, de la resta d'interessats en els diferents tràmits de la DUN mitjançant l'imprès normalitzat que facilita el DARP.
L'autorització per representació s'ha d'acreditar per qualsevol mitjà vàlid en dret.
Aquesta documentació ha de romandre en guarda per l'entitat col·laboradora i a disposició de l'Administració en qualsevol moment que es requereixi i durant els quatre anys següents a la presentació de la DUN, sense perjudici dels terminis de conservació que regeixen en els cas dels ajuts tramitats a través de la DUN.
3.5 La persona titular de l'explotació ha d'aportar la documentació exigida i pels mitjans establerts per la normativa reguladora de cada tràmit o ajut sol·licitat, sense perjudici del que estableixen els articles 6 i 7.
3.6 Els documents generats vàlidament per l'aplicació DUN 2020 tenen consideració de documents originals, sempre que incloguin la signatura electrònica corresponent, siguin registrats i compleixin la resta de requisits legalment establerts.
3.7 D'acord amb la Llei 26/2010, de 3 d'agost, i amb la intenció d'adaptar els procediments a l'ús dels mitjans electrònics en les relacions de les administracions amb els ciutadans, el DARP utilitzarà els correus electrònics i la seva pàgina web per a vehicular la informació als ciutadans en els procediments relacionats amb la DUN, sempre que sigui possible.
4.1 La DUN es pot presentar des de l'1 de febrer i fins al 31 de desembre de 2020.
La persona titular de l'explotació pot presentar diverses DUN en una mateixa campanya.
Qualsevol DUN presentada abans de la finalització del termini de presentació de sol·licitud dels ajuts establerts en l'annex 1.A) es considerarà una modificació de l'anterior i serà en base a la darrera presentada que es tramitaran els ajuts corresponents, sens perjudici que la normativa específica estableixi el contrari.
Un cop exhaurit el termini esmentat en el paràgraf precedent, les successives DUN presentades no substitueixen l'anterior.
4.2 Per als ajuts vinculats a la DUN i descrits a l'annex 1 d'aquesta ordre, cal presentar la sol·licitud corresponent en el moment de fer la DUN, dins els terminis establerts a la convocatòria respectiva de cada ajut.
En el cas de les explotacions sotmeses als requisits de la condicionalitat per haver percebut la persona titular ajuts vitivinícoles als plans de reestructuració i reconversió descrits a l'annex 1, així com per a les sol·licituds de modificació del SIGPAC, el termini serà l'establert en la convocatòria corresponent per als ajuts de la sol·licitud única a què es refereix l'apartat A de l'annex 1.
4.3 Per a les persones titulars d'explotacions agrícoles en l'àmbit de la producció primària que estan obligades a presentar la DUN d'acord amb l'article 2.1, el termini és el que estableix la convocatòria dels ajuts a què fa referència l'apartat A) de l'annex 1 sobre la sol·licitud única, llevat per a les explotacions agrícoles de nova constitució, que ho han de notificar dins el mes següent a l'inici de la seva activitat.
4.4 Es poden presentar modificacions de les DUN durant el període que preveu la normativa reguladora dels tràmits.
Aquestes modificacions poden incloure noves sol·licituds d'ajut o tràmits que s'han de presentar d'acord amb el procediment que estableix l'article 3.
4.5 A partir de la campanya 2020, la renúncia a la DUN o a algun ajut o tràmit inclòs en aquesta, un cop finalitzat el termini de presentació de sol·licituds, s'efectuarà electrònicament, mitjançant l'aplicació DUN.
4.6 En el supòsit de produir-se una interrupció no planificada en el funcionament de l'aplicació informàtica durant l'últim dia establert per a la realització del tràmit corresponent, aquest es podrà dur a terme durant els següents tres dies hàbils consecutius.
5.1 Els tràmits de la DUN es gestionen a les oficines comarcals del DARP d'acord amb els criteris següents:
a) En cas d'incloure explotacions ramaderes bovines, ovines, cabrunes o equines, a l'oficina comarcal de la comarca on s'ubiqui l'explotació ramadera principal, independentment on estiguin ubicades les superfícies declarades.
b) En cas de no incloure explotacions bovines, ovines, cabrunes o equines, a l'oficina comarcal de la comarca on s'ubiquin la major part de les superfícies declarades.
La tramitació de les DUN amb superfícies ubicades en altres Comunitats autònomes que sol·licitin ajuts de l'apartat A de l'annex 1 d'aquesta Ordre s'ha de realitzar d'acord amb el que estableixin les bases reguladores corresponents.
A la DUN s'ha d'adjuntar, si s'escau, la documentació que es relaciona a continuació.
No obstant això, no cal presentar la documentació que ja s'hagi presentat anteriorment al DARP i de la qual no hagin variat les dades i que continuïn sent vigents:
a) Tota la documentació que es demani específicament per a cadascun dels ajuts o tràmits sol·licitats i que s'especifiquin a les bases reguladores corresponents.
b) Verificació de les dades d'identitat de la persona sol·licitant o de qui la representi corresponents al DNI/NIF/NIE o altre document que l'acrediti, si s'escau, si no s'ha autoritzat al DARP a obtenir aquesta informació, d'acord amb l'article 8.7.
En cas que la persona titular signi la DUN amb signatura electrònica, no cal aportar cap document acreditatiu d'identitat.
c) En cas de fer declaracions de parcel·les de Catalunya d'aprofitament farratger en comú, s'ha de disposar dels certificats d'adjudicació emesos per les entitats gestores per mitjà de l'aplicació Comunals que el DARP facilita a aquest efecte.
El DARP pot requerir en qualsevol moment els certificats esmentats.
d) Documentació d'autorització de signatura i/o de representació, si s'escau.
e) En cas de sol·licitar la qualificació d'explotació agrària prioritària, la documentació que consta a l'annex 5.
f) En cas de sol·licitar modificacions de SIGPAC o realitzar declaracions de conreu que afectin parcialment un recinte, és requisit indispensable l'elaboració i la presentació d'un croquis mitjançant l'aplicació DUN.
g) En el cas que una agrupació de productors faci una comunicació de venda de proximitat d'acord amb la norma reguladora si s'escau, s'ha d'adjuntar a la DUN la relació de tots els seus associats productors.
h) En el cas que es facin comunicacions de cessions de drets de pagament bàsic, s'ha d'adjuntar a la DUN la documentació requerida d'acord amb l'annex 6.
7.1 La persona declarant ratifica mitjançant la signatura de la sol·licitud, entre d'altres, les declaracions responsables següents:
a) Que totes les dades que consten a la DUN són certes i que es compromet a aportar les dades i els documents necessaris per a la seva comprovació.
b) Que no està sotmès a les causes que impedeixin adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions, ni es troba en el supòsit de l'article 99 del Decret 3/2002, de 24 de desembre, pel qual s'aprova el Text refós de la Llei de finances públiques de Catalunya.
c) Que el compte corrent on s'ha d'ingressar la quantia de l'ajut inclòs en aquest imprès pertany a la persona beneficiària de l'ajut.
d) Que compleix la quota de reserva per a la integració social del personal discapacitat que estableix la legislació vigent, si escau.
e) Que és titular de l'explotació, dels béns declarats a la diagnosi i del lloc on es realitza la inversió, si s'escau (persona propietària, arrendatària, cessionària o altres).
f) Que no s'han començat les obres o actuacions per a les quals es demana l'ajut, quan escaigui.
g) Que per a la realització de les obres o actuacions objecte de la seva petició no ha demanat ni té concedit cap ajut econòmic pel mateix concepte; o bé, si el té demanat i/o concedit, declara l'organisme i la quantia de la subvenció o el préstec.
h) En el cas de sol·licitar ajuts de diversificació cap a activitats no agrícoles, que no ha demanat ni té concedit cap ajut econòmic subjecte al Reglament (UE) núm. 1407/2013 de la Comissió, de 18 de desembre, relatiu a l'aplicació dels articles 107 i 108 del Tractat de Funcionament de la Unió Europea als ajuts de minimis, durant l'exercici fiscal en curs i els dos exercicis fiscals anteriors; o bé, si el té demanat i/o concedit, declara el nom de l'organisme, el concepte i la quantia de la subvenció o el préstec.
i) En el supòsit que l'empresa tingui una plantilla igual o superior a vint-i-cinc persones, que l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
j) Que accepta les condicions, els compromisos i les verificacions establertes a les disposicions legals que regulen aquesta declaració i sol·licituds, que coneix la normativa específica que els regula i que no presenta, durant aquesta campanya, cap altra declaració ni sol·licitud pels mateixos conceptes ni a aquesta ni a cap altra Comunitat autònoma.
k) Que per a cada parcel·la es realitza l'activitat agrària especificada a la sol·licitud d'ajut, a excepció dels conreus herbacis on en tota la superfície l'activitat agrària desenvolupada és la producció.
l) Que, en cas d'explotacions agràries de caràcter associatiu o de persones jurídiques, els ingressos agraris del darrer any natural són els que es declaren.
m) Que compleix l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de beneficiaris de més de 250 treballadors/es, que té elaborat i aplica un pla d'igualtat, d'acord amb l'article 36 de la Llei 7/2015, de 21 de juliol, d'igualtat efectiva de dones i homes.
n) Que participa i/o és participat en un percentatge superior al 50% per alguna persona física o jurídica.
o) Que compleixin la normativa de política lingüística, en el cas d'establiments oberts al públic.
p) Que no aplica productes fitosanitaris en aquelles superfícies que declara com a Superfícies d'Interès Ecològic (SIE).
q) Que en les superfícies on sol·licita l'ajut associat als cultius proteics mantindrà el cultiu, com a mínim, fins a l'inici de floració i destinarà exclusivament a l'alimentació animal tota la producció obtinguda.
r) En el cas que cultivi varietats de blat de moro modificades genèticament, que coneix la normativa aplicable a l'ús d'aquest tipus de varietats.
s) Que coneix que totes les dades declarades a la sol·licitud única d'ajuts, així com les que es recullen d'altres Administracions públiques per a la complementació de la sol·licitud poden ser tractades amb finalitat estadística per l'Autoritat competent, d'acord amb la Llei 12/1989, de 9 de maig, de la Funció Estadística Pública i complint les mesures de confidencialitat d'acord amb l'article 103 del Reglament (UE) 1306/2013 del Parlament Europeu i del Consell.
t) Que les seves dades personals es poden facilitar a la Direcció General de Cadastre del Ministeri d'Hisenda per tal que el titular cadastral pugui exercir els seus drets d'accés, respecte de les comunicacions al Cadastre Immobiliari a què es refereix l'article 98.3 del Reial decret 1075/2014, de 19 de desembre.
u) Qualsevol altra declaració que sigui necessària d'acord amb la legislació vigent.
7.2 D'acord amb l'article 180.1, en relació amb els articles 63 i 125 del Reglament (E, Euratom) 2018/1046 del Parlament Europeu i del Consell, pel qual es modifiquen els Reglaments (UE) núm. 1296/2013, (UE) núm. 1301/2013, (UE) núm.1303/2013, (UE) núm.1304/2013, (UE) núm.1309/2013, (UE) núm. 1316/2013, (UE) núm. 223/2014 i (UE) núm. 283/2014 i la Decisió núm. 541/2014/UE i pel qual es deroga el Reglament (UE, Euratom) núm. 966/2012, i amb l'article 4 del Reglament (UE) 1306/2013, del Parlament Europeu i el Consell, de 17 de desembre de 2013, sobre el finançament de la política agrícola comuna, resten exemptes del compliment dels requisits establerts als apartats b), d) i i) de l'apartat anterior les actuacions o aportacions econòmiques que es financin en règim de gestió compartida íntegrament pel Fons Europeu Agrícola de Garantia (FEAGA).
8.1 A la DUN es declaren totes les dades necessàries a efectes de la concessió dels ajuts i altres tràmits que es detallen a l'annex 1.
8.2 La DUN produeix els efectes següents:
a) L'alta o la modificació de dades al Sistema Integrat de Dades d'Explotacions Agràries de Catalunya, al Registre de Plantacions Fruiteres de Catalunya, al Registre Vitivinícola de Catalunya i al Registre General de la Producció Agrícola, si escau, així com la resta de registres sectorials i bases de dades del departament dels tràmits de l'annex 1 apartats B i C.
b) L'exercici de l'activitat de venda de proximitat de productes agroalimentaris de Catalunya a partir del moment de la comunicació mitjançant la DUN, sens perjudici de la recepció posterior del document d'acreditació pertinent, d'acord amb el Decret 24/2013, de 8 de gener, sobre l'acreditació de la venda de proximitat de productes agroalimentaris.
c) Assumir el compromís de complir de forma solidària els requisits dels ajuts per pràctiques agroambientals i a l'agricultura ecològica sol·licitats en una parcel·la vitícola, quan és declarada per més d'una persona sobre la totalitat de la superfície.
d) La validació d'ofici per part del DARP de les dades personals que s'hi declaren amb la finalitat de verificar el compliment dels requisits necessaris per a la percepció dels ajuts sol·licitats fins i tot sense el consentiment previ de les persones interessades.
e) La presentació i la signatura de la DUN per part de la persona interessada, comporta l'autorització al DARP per a l'enviament de correus electrònics amb informació relacionada amb l'activitat agrària.
8.3 Les DUN presentades amb posterioritat al termini esmentat a l'article 4.1 únicament es consideraran a efectes d'allò que especifiqui la normativa relativa al tràmit relacionat en cadascuna d'elles.
8.4 Les dades declarades a la DUN inclouen noves dades amb l'objectiu de donar compliment a la necessitat de diferents Administracions públiques, d'acord amb el Reial decret 628/2019, de 31 d'octubre, pel qual es modifica el Reial decret 1075/2014, de 19 de desembre, podran ser utilitzades a efectes estadístics per aquelles administracions.
8.5 La informació declarada pels titulars de les explotacions agràries relativa a la titularitat de l'explotació, familiars que treballen a l'explotació, i membres de les explotacions amb titularitat jurídica, pot ser utilitzada a efectes d'elaboració del cens de les eleccions per a determinar la representativitat de les organitzacions professionals agràries, de conformitat amb la Llei 17/2014, de 23 de desembre, de representativitat de les organitzacions professionals agràries.
9.1 La persona titular d'una DUN es compromet a:
a) Complir els requisits i els compromisos especificats a la normativa que regulen els ajuts, i tràmits relacionats a l'annex 1.
b) Facilitar tots els controls que efectuï qualsevol autoritat competent amb la finalitat de verificar les dades que consten a la declaració presentada, i en especial per comprovar el compliment de les condicions de concessió de l'ajut.
c) Retornar les quantitats per la percepció indeguda dels ajuts de l'annex 1, si així ho sol·licités l'autoritat competent, incrementades, si s'escau, amb l'interès legal corresponent.
d) En cas de la declaració de blat de moro genèticament modificat, la persona productora ha de conservar durant cinc anys la documentació que acrediti la producció, així com la seva destinació als efectes de l'article 18 de la Llei 9/2003, de 25 d'abril, i de l'article 45 del Reial decret 178/2004, de 30 de gener.
e) Complir amb la Condicionalitat.
La Condicionalitat, l'han de complir els beneficiaris dels ajuts especificats en l'article 92 del Reglament (UE) 1306/2013:
-Persones beneficiàries dels ajuts directes en virtut del Reglament (UE) 1307/2013;
-Persones beneficiàries dels ajuts a la sostenibilitat associats a CGE, en virtut dels articles, 28, 29 i 31 del Reglament (UE) núm. 1305/2013, relatiu a l'ajuda al desenvolupament rural a través del FEADER.
-Persones beneficiàries dels ajuts en virtut dels programes de suport a la reestructuració i reconversió de la vinya, d'acord amb els articles 46 i 47 del Reglament (UE) núm.1308/2013, pel qual es crea l'organització comuna de mercats dels productes agraris, que hagin rebut el primer pagament d'aquests ajuts en els anys 2016, 2017 o 2018.
No obstant això, d'acord amb el Reial decret 1078/2014, de 19 de desembre, les persones agricultores que participen al règim per als petits agricultors del Reglament (UE) 1307/2013 queden exemptes de la condicionalitat i en particular del seu sistema de control i de l'aplicació de les penalitzacions de condicionalitat, sens perjudici de l'obligació de respectar les disposicions aplicables de la legislació sectorial o la possibilitat de ser controlat i sancionat en virtut de la dita legislació.
Si aquestes persones agricultores són al seu torn beneficiàries d'altres ajuts supeditats al compliment de la condicionalitat, podrien veure reduïts aquests ajuts en cas d'incompliment, encara que no es vegin afectats els pagaments directes.
És a dir, si una persona beneficiària participa en el règim a favor dels petits agricultors és al seu torn beneficiària dels ajuts a la sostenibilitat associats a CGE i/o rep pagaments de sector vitivinícola, i/o és beneficiària de mesures afectades per condicionalitat del Reglament (UE) 1305/2013, podrà ser controlada per condicionalitat i ser sancionada en els ajuts corresponents al desenvolupament rural o la vinya.
f) Declarar la totalitat de la superfície de l'explotació en base al SIGPAC, incloses aquelles parcel·les per les quals no es sol·liciti cap règim d'ajut.
g) En les superfícies que sol·licita l'ajut associat als cultius proteics, a mantenir el cultiu, com a mínim, fins a l'inici de la floració i destinar a l'alimentació animal tota la producció obtinguda a les superfícies amb sol·licitud d'ajut als cultius proteics, ja sigui directament per al ramat sobre el terreny o mitjançant venda o subministrament a tercers.
h) No aplicar productes fitosanitaris en aquelles superfícies que declara com a Superfícies d'Interès Ecològic (SIE).
9.2 En relació amb el compromís del compliment de la condicionalitat al qual es refereix la lletra e) de l'apartat precedent, pel que fa als elements del paisatge, a més dels previstos en l'article 2 del Reial decret 1078/2014, a Catalunya tindran la consideració d'elements del paisatge les barraques i cabanes de pedra seca.
Per considerar que un element pertany a la categoria d'element del paisatge, ha de complir unes determinades mesures: no s'han de superar els límits màxims establerts al Reial decret 1078/2014, i per als elements del paisatge lineals o en forma de polígon, aquests han de mesurar com a mínim, 2 metres d'amplada i 100 m 2 de superfície.
Sol·licitud de qualificació de l'explotació agrària com a prioritària
10.1 Les persones titulars que vulguin sol·licitar o renovar la qualificació de l'explotació agrària com a prioritària ho han de fer mitjançant els procediments que estableix aquesta Ordre.
Els requisits de qualificació són els que s'indiquen al Decret 44/2012, de 24 d'abril, pel qual es crea el Sistema Integrat de Dades d'Explotacions Agràries de Catalunya.
10.2 El procés de qualificació es realitza sobre la base de les dades declarades a la DUN.
10.3 La sol·licitud es pot presentar des de l'1 de febrer i fins al 15 de desembre de 2020.
10.4 La resolució de qualificació d'explotació agrària prioritària es notificarà als interessats en el termini màxim de 6 mesos a comptar des de l'endemà de la presentació de la sol·licitud, mitjançant la publicació d'un Anunci al Tauler electrònic de l'Administració de la Generalitat de Catalunya ( https://tauler.seu.cat ), on s'informarà de l'accés a la base de dades de Consulta Publica PUNIC (a través de l'aplicació DUN) on hi figurarà el contingut complet de la resolució.
Transcorregut aquest termini sense que s'hagi dictat resolució, la sol·licitud es pot entendre desestimada.
Aquesta publicació substitueix la notificació individual i té els mateixos efectes i indicarà els recursos que escaiguin, l'òrgan davant el qual s'han d'interposar i el termini per fer-ho.
Comunicació de venda de proximitat de productes agroalimentaris
11.1 De forma anual, les persones productores i les agrupacions de productors agraris, incloses les cooperatives agràries i les societats agràries de transformació, que vulguin adherir-se al sistema de venda de proximitat, modificar-ne l'acreditació, o presentar-ne renúncies a l'acreditació d'acord amb el Decret 24/2013, de 8 de gener, sobre l'acreditació de la venda de proximitat de productes agroalimentaris, cal que ho comuniquin a través de la DUN mitjançant els procediments i terminis que estableix aquesta Ordre.
En el cas de les agrupacions de productors, cal que els seus associats productors siguin titulars d'una explotació agrària, les dades de la qual constin en el Sistema Integrat de Dades d'Explotacions Agràries de Catalunya, i per tant han de presentar la DUN corresponent a la seva explotació agrària.
11.2 Les persones productores i agrupacions de productors acreditades han de comunicar anualment a través de la DUN el manteniment de la seva adhesió al sistema de Venda de Proximitat, la seva modificació o la renúncia.
En cas que durant l'any 2020, el titular no presenti cap DUN on marqui l'adhesió a la Venda de Proximitat, el titular serà donat de baixa del sistema.
L'adhesió es podrà tornar a realitzar en la DUN de l'any següent.
11.3 L'adhesió a la Venda de Proximitat, d'acord amb el Decret 24/2013, de 8 de gener, comporta el compromís per part del productor d'utilitzar l'acreditació.
Als efectes dels ajuts i tràmits esmentats a l'annex 1, el nivell de renda unitària de treball d'una explotació agrària es calcula basant-se en els mòduls de renda que estableix l'annex 4 sobre càlcul de viabilitat i en les dades declarades a la DUN.
Zones amb limitacions naturals o altres limitacions específiques
Als efectes dels ajuts que es detallen a l'annex 1, es consideren zones amb limitacions naturals o altres limitacions específiques les relacionades a l'annex 3.
Aquestes es subdivideixen en zones amb limitacions naturals significatives, zones amb limitacions específiques i zones de muntanya.
Cessions de drets de pagament bàsic
14.1 La cessió de drets serà comunicada pel cedent a través de la DUN del cessionari, dins del termini comprès entre l'1 de febrer fins a la data final del període de modificacions de sol·licitud única.
14.2 Els drets només es podran cedir entre persones físiques i/o jurídiques que tinguin la condició d'agricultor actiu.
No serà exigible aquesta condició, en el supòsit de canvis de titularitat per motius d'herència, a l'hereu que cedeixi a un tercer, que sí ha de tenir la condició d'agricultor actiu, amb caràcter definitiu la totalitat dels drets rebuts.
14.3 En el cas que el cedent pertanyi al règim simplificat per a petits agricultors, per efectuar la cessió de drets cal que presenti la renúncia a l'esmentat règim d'acord amb l'article 15, excepte en casos d'herències, de jubilacions de l'activitat agrària en què el cessionari dels drets sigui un familiar de primer grau del cedent o d'incapacitats laborals permanents.
14.4 Els drets de pagament bàsic es podran cedir per qualsevol forma admesa a dret.
14.5 Les cessions de drets poden portar causa de:
2) Jubilacions de l'activitat agrària en les que el/la cessionari/ària dels drets sigui un familiar de primer grau del cedent, o incapacitats laborals permanents del cedent.
3) Altres canvis definitius de titularitat recollits a l'article 29 del Reial decret 1076/2014, de 19 de desembre.
5) Finalització anticipada d'un arrendament de drets vigent.
14.6 Les cessions de drets s'aprovaran amb una restitució a la reserva nacional del 20% del valor dels drets implicats en la cessió, a excepció de les herències i les finalitzacions anticipades d'arrendaments de drets vigents, per l'aprovació de les quals serà condició indispensable aportar la documentació detallada en l'annex 6.
Tampoc no seran objecte de cap tipus de retenció els drets cedits en els supòsits que es detallen a continuació:
Venda o arrendament de drets amb terres.
Cessió definitiva de drets entre un arrendatari que finalitza l'arrendament i el nou arrendatari amb acord del propietari de les terres.
Cessió definitiva de la totalitat dels drets d'un import total inferior a 300€.
Cessió definitiva o temporal de drets sense terra a un jove agricultor d'acord amb el Reial decret 1075/2014, de 19 de desembre.
Cessió definitiva a un agricultor que inicia la seva activitat agrària d'acord amb el Reial decret 1075/2014, de 19 de desembre.
Cessió definitiva o temporal de drets sense terra per ajustaments de drets i superfícies en actes d'intervenció pública.
Substitució del titular per motius de jubilacions de l'activitat agrària en què el cessionari dels drets sigui un familiar de primer grau de cedent, incapacitat laboral permanent, canvis de denominació o de l'estatut jurídic de l'explotació, fusions i escissions de persones jurídiques i casos d'explotacions de titularitat compartida regulada per la Llei 35/2011.
Tanmateix, en els casos a., b., f. i g., aquesta exempció s'aplicarà sempre que es presenti al Departament d'Agricultura, Ramaderia, Pesca i Alimentació, abans de 15 dies naturals des de la finalització del termini de comunicació de cessions, la documentació necessària per acreditar la situació comunicada i que ve detallada en l'annex 6.
Per als casos de les cessions de drets amb terra, es comprovarà que el/s dret/s i el/s recinte/s traspassat/s són de la mateixa regió del règim de pagament bàsic on aquests drets hagin estat assignats.
14.7 Els òrgans competents del DARP poden sol·licitar al cedent o al cessionari la documentació complementària necessària.
14.8 La resolució de la cessió es notificarà als interessats mitjançant la publicació d'un Anunci al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ), on s'informarà de l'accés a la base de dades de Consulta Pública PUNIC (a través de l'aplicació DUN) on hi figurarà el contingut complet de la resolució.
Aquesta publicació substitueix la notificació individual i té els mateixos efectes i indicarà els recursos que escaiguin, l'òrgan davant el qual s'han d'interposar i el termini per interposar-los.
Els actes de tràmit de cessions es notificaran pel mateix mitjà que la resolució.
Renúncia al règim de petits agricultors
La renúncia al règim de petits agricultors, d'acord amb l'article 86 del Reial decret 1075/2014, de 19 de desembre, es comunicarà a través de la DUN des de l'1 de febrer fins a la data final del període de modificacions de sol·licitud única.
El cedent que, per poder cedir els seus drets, hagi de presentar una renúncia al règim simplificat per a petits agricultors, comunicarà la renúncia mitjançant la DUN del cessionari final.
Les dades de caràcter personal de les persones que fan la DUN s'incorporen al Sistema Integrat de Dades d'Explotacions Agràries de Catalunya, d'acord amb l'article 5 del Decret 44/2012, de 24 d'abril.
Aquestes dades poden ser tractades per organismes nacionals i de la Unió Europea relacionats amb les obligacions de les administracions relatives a la gestió, control i auditoria, així com de seguiment i avaluació, d'acord amb l'article 117.1 del Reglament (UE) 1306/2013, en el marc del Reglament (UE) núm. 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE (Reglament general de protecció de dades) i de la Llei orgànica 3/2018, de 5 de desembre, de Protecció de Dades Personal i garantia dels drets digitals.
Les dades personals s'incorporaran a la fitxa "Gestió d'ajuts de la PAC i dades d'explotacions agràries", de la qual és el responsable la Direcció General de Desenvolupament Rural.
Als efectes de la campanya 2020, totes les referències de l'Ordre AAM/97/2015 a l'Ordre AAM/31/2015 de 19 de febrer, s'han d'entendre efectuades a la present ordre.
Aquesta Ordre entra en vigor l'endemà de la seva publicació en el Diari Oficial de la Generalitat de Catalunya (DOGC).
Ajuts i tràmits associats a la DUN
Els ajuts i tràmits associats a la DUN resten sotmesos a la convocatòria específica corresponent de cada ajut.
A) Sol·licitud única, altres ajuts i tràmits específics
Pagament per pràctiques agrícoles beneficioses per al clima i el medi ambient.
Sol·licitud de drets de la reserva nacional de pagament bàsic.
Cessions de drets de pagament bàsic.
A.2 Règim simplificat per als petits agricultors
Ajut Règim simplificat per als petits agricultors.
Ajut associat al cultiu de l'arròs.
Ajut associat als llegums de qualitat.
Ajut associat al tomàquet per a indústria.
A.4 Ajuts associats per als ramaders
Ajut associat a les explotacions que mantenen vaques alletants.
Ajut associat a les explotacions de boví d'engreix.
Ajut associat a les explotacions de boví de llet.
Ajut associat a les explotacions d'oví.
Ajut associat a les explotacions de cabrum.
Ajut associat als ramaders de boví de llet que van mantenir drets especials el 2014 i no disposen d'hectàrees admissibles per a l'activació de drets de pagament al règim de pagament bàsic.
Ajut associat als ramaders de boví d'engreix que van mantenir drets especials el 2014 i no disposen d'hectàrees admissibles per a l'activació de drets de pagament al règim de pagament bàsic.
Ajut associat als ramaders d'oví i cabrum que van mantenir drets especials el 2014 i no disposen d'hectàrees admissibles per a l'activació de drets de pagament al règim de pagament bàsic.
Ajut a la primera instal·lació de joves agricultors/es.
Ajut a la millora de la competitivitat de les explotacions agràries.
Ajut a la mitigació del canvi climàtic en explotacions agràries.
Ajut a la diversificació agrària.
Compensació a les zones amb limitacions naturals o altres limitacions específiques
b) Gestió i recuperació de prats de dall.
c) Millora dels hàbitats esteparis de Xarxa Natura 2000.
e) Sistemes alternatius a la lluita química.
g) Conservació de races autòctones.
Foment de la ramaderia ecològica.
A.6 Sol·licitud d'ajut de desenvolupament rural establertes dins de l'àmbit del sistema integrat d'altres comunitats autònomes.
A.7 Sol·licitud d'ajut a la reestructuració i reconversió de la vinya en el marc del Programa de Suport 2019-2023 al sector vitivinícola espanyol.
a) Sol·licitud de qualificació com a explotació agrària prioritària o modificació de la que ja està qualificada.
b) Sol·licitud de modificació de SIGPAC.
c) Sol·licitud d'inscripció al registre de la titularitat compartida de les explotacions agràries.
d) Declaració d'efectius productius de l'OPFH (Organització de Productors de Fruites i Hortalisses).
e) Declaració de productes modificats genèticament i inscripció o modificació de dades en el Registre d'Organismes Modificats Genèticament de Catalunya.
f) Comunicació al sistema de venda de proximitat de productes agroalimentaris.
g) Inscripció o modificació de dades en el Registre de plantacions fruiteres de Catalunya.
h) Declaració per l'actualització de les dades dels productors inscrits en els registres de Denominacions d'Origen Protegides (DOP) i/o Indicacions Geogràfiques Protegides (IGP) de productes agroalimentaris no vínics.
i) Actualització de la titularitat al Registre Vitivinícola de Catalunya.
j) Actualització del lliurament de collita al Registre Vitivinícola de Catalunya.
l) Notificació de les dades de l'explotació agrícola a efectes de la inscripció o actualització de dades al Registre General de la Producció Agrícola.
m) Presentació de la renúncia al règim de petits agricultors.
n) Acreditació de la titularitat d'una explotació agrària o realització d'un activitat agrària per a la inscripció de maquinària agrícola al Registre Oficial de Maquinària Agrícola.
o) Superfície del projecte d'instal·lació de persones joves agricultores.
p) Comunicació de primera participació a partir de l'1 de gener de 2014, en programes de qualitat dels aliments (DOP, IGP, Agricultura Ecològica, Producció Integrada) als efectes de l'Ajut per la participació en programes de qualitat dels aliments (PDR operació 03.01.01).
q) Sol·licitud de pagament de l'ajut per a les operacions del PDR 2014-2020.
r) Renúncia a les DUN presentades.
s) Renúncia a ajuts/tràmits presentats.
t) Sol·licitud de revisió de la situació d'Agricultor Actiu, d'acord amb l'article 8.4 del Reial decret 1075/2014, de 19 de desembre, perquè exerceix alguna activitat econòmica exclosa.
C) Altres ajuts i tràmits vinculats a la DUN
La presentació de la DUN és un requisit indispensable per a tramitar les sol·licituds dels ajuts per al foment de sistemes de producció de races ramaderes autòctones en règim extensiu.
La presentació de la DUN també és un requisit indispensable per part del titular de l'explotació agrària per a la inscripció de maquinària agrícola al Registre Oficial de Maquinària Agrícola.
D) Qualsevol altre ajut, declaració o tràmit que es faci públic i/o s'estableixi durant l'any en curs.
Informació que ha d'incloure la DUN
La identificació de la persona titular: NIF, nom i/o raó social, dades de contacte: adreça postal i electrònica, telèfon mòbil, dades bancàries de l'entitat financera i número de compte.
En cas de persones físiques: data de naixement, sexe, i, per a determinats ajuts, si dins l'explotació hi ha mà d'obra familiar, indicar-ne el nom, el NIF, i el seu percentatge d'aportació de mà d'obra a l'explotació.
En cas d'explotació agrària de caràcter associatiu: data de constitució, representant legal (NIF i nom), relació dels socis identificats amb el NIF, nom, percentatge de participació dins la societat, percentatge de mà d'obra aportada a l'explotació, si escau, i la identificació en el cas de ser agricultor/a professional (AP) o joves que inicien o hagin iniciat per primera vegada en els cinc anys anteriors a la sol·licitud l'activitat agrària.
També han d'incloure declaració del total d'ingressos agraris de l'últim any natural.
El nombre d'unitats de treball agrari (en endavant, UTA) que conforma l'explotació, si s'escau.
En el cas de declarants inscrits en el registre d'una de les Denominacions d'Origen Protegides (DOP) i/o Indicacions Geogràfiques Protegides (IGP) de productes agroalimentaris no vínics, declaració del/s nom/s d'aquesta/es.
En cas de fer lliuraments a una OPFH, autorització al Departament d'Agricultura, Ramaderia, Pesca i Alimentació a facilitar les dades personals i les relacionades amb els efectius productius de productes reconeguts a les OPFH declarades, que les podrà incorporar a l'aplicació informàtica OPNET del DARP.
En cas de formar part d'una Agrupació de Defensa Vegetal (ADV), autorització al Departament d'Agricultura, Ramaderia, Pesca i Alimentació a facilitar a l'ADV les dades SIGPAC, la superfície i el cultiu dels recintes que consten a la DUN anual.
La identificació del Cap de l'explotació: responsabilitat de l'explotació, percentatge de treball, any d'inici, formació i cursos perfeccionament els darrers 12 mesos.
Dades de la declaració de superfícies
Relació de totes les parcel·les afectes a l'explotació, identificades en base al Sistema d'Informació Geogràfica de Parcel·les Agrícoles de la PAC (SIGPAC).
La unitat de declaració és el recinte, definit com a una porció continua de terreny que, dins d'una parcel·la, té un mateix ús o aprofitament i un mateix sistema d'explotació.
1.1 Dades mínimes que s'han de declarar per recinte:
a) La identificació SIGPAC de cadascun dels recintes que s'incloguin a la DUN, formada pel codi cadastral del municipi, de l'agregat, de la zona, del polígon, de la parcel·la, i el codi de recinte.
b) El règim de la titularitat (propietat, usdefruit, arrendament, o parceria).
c) La superfície del recinte, expressada en hectàrees fins a dos decimals arrodonits, especificant si és regadiu o secà.
En el cas de regadiu, el sistema de reg i de captació d'aigua.
d) El producte o aprofitament que s'hi du a terme, fins al nivell de la varietat, si s'escau, la utilització i l'activitat agrària.
1.2 Dades específiques que s'han de declarar, si escau, per recinte:
a) Declaració específica d'OPFH: les persones titulars que pertanyen a una organització de productors de fruita i hortalisses (OPFH) han d'indicar a quines organitzacions pertanyen i el número de soci respectiu.
b) En el cas de sol·licitar l'ajut als fruits de closca s'ha d'indicar, per recinte i espècie, el nombre d'arbres.
c) Declaració a efectes del Registre de plantacions fruiteres de Catalunya: s'ha d'indicar el peu, el marc de plantació, el sistema de formació emprat, el sistema de reg emprat i l'any de plantació.
d) Declaració de productes genèticament modificats: s'ha d'indicar la varietat de blat de moro genèticament modificat.
e) Declaració de recintes amb sol·licitud d'ajut a l'agricultura ecològica: s'ha d'indicar si és de reconversió o és ecològica.
f) Declaració de recintes amb sol·licitud d'ajuts a l'agricultura ecològica, a la producció integrada o sistemes alternatius a la lluita química: s'ha d'indicar si es produeix una arrencada de cultius llenyosos amb indicació del conreu previst, període de descans, data i motiu d'arrencada.
h) Declaració de recintes amb producte vinya: s'ha d'indicar la varietat i l'any de plantació.
i) Declaració del nom de l'ADV o del tècnic assessor en termes de producció integrada del recinte.
j) Declaració de recintes en guaret o amb cultius fixadors de nitrogen: a efectes de pagament verd, cal especificar si es desitja que es computin com a superfícies d'interès ecològic.
k) Declaració a efectes de modificació del titular al Registre Vitivinícola de Catalunya, el nom i percentatge dels diferents titulars.
l) Declaració a efectes de modificació del lliurament de collita al Registre Vitivinícola de Catalunya, el nom i el percentatge dels diferents lliuradors tenint en compte que només poden lliurar collita el titular DUN i el propietari de la parcel·la.
m) Declaració de recintes amb plantacions de tòfona: cal indicar l'any i el marc de plantació.
p) En cas que el recinte tingui xarxes antipedra i/o hivernacles, cal indicar la superfície amb xarxa antipedra i la superfície amb hivernacles.
q) Qualsevol altra dada de les especificades a l'article 92 del Reial decret 1075/2014, de 19 de desembre, sobre l'aplicació dels pagaments directes a l'agricultura i a la ramaderia.
Dades que ha de recollir la declaració ramadera
a) Descripció de totes les unitats de producció que indiqui les marques oficials o codis REGA de les explotacions i la ubicació, el nom del municipi i de l'explotació, amb identificació de la unitat principal de producció.
b) Per espècie, s'ha d'identificar si el règim d'explotació és d'integració i si és una explotació ecològica.
c) La capacitat i el cens en el moment de fer la DUN (o nombre d'arnes o metres quadrats, si escau) per espècie, classificació zootècnica i categoria.
d) Qualsevol altra dada de les especificades a l'article 92 del Reial decret 1075/2014, de 19 de desembre, sobre l'aplicació dels pagaments directes a l'agricultura i a la ramaderia.
Altres dades de l'explotació relacionades amb l'ajut de pagament bàsic.
a) En el cas de sol·licitud de drets de pagament bàsic a la reserva nacional, cal declarar per quin/s supòsit/s es realitza la sol·licitud.
b) En el cas de cessions de drets de pagament bàsic, cal indicar els drets de pagament bàsic a cedir, el/s tipus de cessió, el NIF de les persones físiques o jurídiques cedents i si s'escau, les unitats de producció que es transmeten amb referències SIGPAC.
Altres dades de l'explotació relacionades amb els ajuts associats a CGE.
a) En el cas de sol·licitud d'ajut a l'apicultura per a la millora de la biodiversitat, s'ha d'indicar el nombre d'arnes, la ubicació i els emplaçaments on s'ubiquen les arnes (tant els fixos com els transhumants) mitjançant croquis, i, en el cas de subrogació, el nombre d'arnes, el NIF i nom de la persona que subroga.
b) En el cas de sol·licitud d'ajut de ramaderia ecològica, s'ha d'indicar el nombre de caps sol·licitats per espècie i categoria, excepte per als bovins d'engreix ecològic, en què es consideraran sol·licitats als efectes de l'ajut els animals de menys de 2 anys, que, d'acord amb les dades declarades a través del SIR, han estat sacrificats durant el 2020 després d'un període d'engreix final a l'explotació de la persona sol·licitant d'un mínim de 4 mesos.
En el cas de subrogació, s'ha d'indicar el nombre de caps per espècie i categoria, el NIF i nom de la persona que subroga.
c) En el cas de sol·licitud d'ajut de conservació de races autòctones, s'ha d'indicar el nombre de caps sol·licitats per raça i en el cas de subrogació el nombre de caps per raça, el NIF i nom de la persona que subroga.
d) En el cas de sol·licitar l'ajut per a sistemes alternatius a la lluita química, indicació de l'assessorament en Gestió Integrada de Plagues (GIP) de què es disposa.
e) En el cas de sol·licitud d'ajut a l'apicultura ecològica, s'ha d'indicar el nombre d'arnes.
f) En el cas d'ajuts a la biodiversitat cultivada, s'ha d'especificar el concepte i l'import de les actuacions sol·licitades.
Determinats ajuts associats al CGE exigeixen que la persona sol·licitant presenti un pla d'empresa o una diagnosi i un pla d'explotació, i la DUN facilita la seva elaboració, així com la descripció de les inversions previstes i memòries específiques, atès que permet introduir-hi les dades següents:
a) A l'apartat d'actuacions competitivitat: una descripció detallada de les inversions sol·licitades de l'any en curs; les prioritats i els increments que es compleixen d'acord amb les bases dels corresponents ajuts; els supòsits de subvencionalitat; els criteris d'elecció de pressupost i un resum dels costos de referència màxims aplicats.
b) A l'apartat de dades d'explotació: el règim fiscal i el tipus de comptabilitat que porta l'explotació; les assegurances subscrites, la formació acadèmica i els canals de comercialització; els sistemes de qualitat als quals s'acull l'explotació; i si realitza diversificació en la seva explotació, cal indicar-hi el tipus d'activitats alternatives que realitza i les rendes que produeixen; i l'anàlisi DAFO de l'explotació.
c) A l'apartat de viabilitat inversions: el tipus d'edificis, instal·lacions i maquinària hàbils de l'explotació, amb indicació de l'any i el valor de compra per al càlcul de l'amortització; ingressos, despeses i altres dades econòmiques per al càlcul d'indicadors econòmics, així com el reflex de la viabilitat en una situació prèvia a la instal·lació d'una persona jove.
d) A l'apartat de pla d'empresa: la tipologia d'instal·lació i, quan escaigui, la identificació de societat en la qual s'instal·la; un pla d'inversió i de finançament; si té intenció de sol·licitar un préstec; la previsió d'ingressos i despeses; i un calendari d'execució d'actuacions.
Així com la resta d'informació específica requerida per al pla d'empresa de l'ajut a la primera instal·lació de joves agricultors/es.
e) A l'apartat de pla d'explotació: els objectius de l'explotació vers les inversions; i les dades econòmiques previstes per al cinquè any o a la finalització dels compromisos.
Les dades econòmiques inclouran una previsió del nombre d'animals de l'explotació per espècie, la categoria i la superfície productiva, amb indicació del producte, els ingressos i les despeses variables; subvencions; les unitats de treball agrari (UTA) i una descripció de les despeses fixes, incloent-hi l'amortització de les inversions, per poder determinar els indicadors econòmics previstos de l'explotació.
També es demana una relació de les inversions previstes a cinc anys, o una declaració que no es preveuen inversions durant aquest període.
f) A l'apartat memòria d'estalvi potencial d'aigua per a inversions en regadiu: tipologia d'inversió, àmbits d'inversió, descripció de la situació actual i previsió de millora o ampliació de regadiu (superfícies, cultius, sistemes de reg, consums per massa d'aigua i pla hidrològic), descripció de la millora, descripció de la massa d'aigua i qualificació, descripció de la concessió, i els consums totals i estalvi d'aigua.
Altres dades de l'explotació relacionades amb la comunicació d'adhesió a la venda de proximitat
Declaració de producte, tipus de venda i canal de comercialització, i marca d'acord amb la norma reguladora, si s'escau, pel qual es comunica l'adhesió al sistema de venda de proximitat de productes agroalimentaris.
Altres dades relacionades amb la sol·licitud de pagament
Import i percentatge d'ajut sol·licitat de pagament; descripció i detall de despeses de la inversió executada incloent-hi número, concepte, identificació d'emissor, NIF, IVA i import de cada factura, modalitat de pagament, nombre de comprovants de pagaments i data de pagament efectiu; unitats executades amb costos de referència màxims; fonts de finançament; i si escau, renúncia de la diferència entre import aprovat i sol·licitat el pagament.
C) Les sol·licituds dels ajuts i tràmits inclosos a l'annex 1 d'aquesta Ordre.
Als efectes dels ajuts esmentats a l'annex 1 d'aquesta Ordre, es consideraran municipis situats en zones amb limitacions específiques, en zones muntanya i en zones amb limitacions naturals, els que es relacionen a continuació.
Nota: (*) indica els municipis amb pluviometria anual superior a 800 l/m2.
Municipis situats en zones amb limitacions específiques
Municipis situats en zones de muntanya
Municipis situats en zones de limitacions naturals
Càlcul de viabilitat als efectes del que disposa l'article 10
D'acord amb la Llei 19/1995, de 4 de juliol, i l'Ordre de 13 de desembre de 1995, i amb la finalitat d'homogeneïtzar els càlculs de viabilitat d'una explotació agrària, s'estableixen els mòduls de renda neta màxima, estàndard i mínima per hectàrea o cap de bestiar i UTA.
- Producte: renda de cultius de secà (euros/ha UTA) (màxima; estàndard; mínima).
Cigró, llentia i altres lleguminoses de gra: 920,00; 800,00; 680,00.
Herbes, altres farratges herbacis i pastures de menys 5 anys: 98,00; 70,00; 42,00.
Remolatxa, càrtam, lli, tabac, cànem, llúpol, cacauet: 36,25; 12,50; -11,25.
Espècies aromàtiques: 2.020,00; 1.800,00; 1.580,00.
Espàrrecs: 4.600,00; 4.000,00; 3.400,00.
Superfícies forestal de rotació curta: 181,50; 135,00; 88,50.
- Producte: renda de cultius de regadiu (euros/ha UTA) (màxima; estàndard; mínima).
Cigró, llentia i altres lleguminoses de gra: 2.760,00; 2.400,00; 2.040,00.
Herbes, altres farratges herbacis i pastures de menys 5 anys: 168,00; 120,00; 72,00.
Remolatxa, càrtam, lli, tabac, cànem, llúpol, cacauet: 95,00; 50,00; 5,00.
Espècies aromàtiques: 4.040,00; 3.600,00; 3.160,00.
Garrofer, pistatxer: 740,00; 600,00; 460,00.
Espàrrecs: 13.800,00; 12.000,00; 10.200,00.
Superfícies forestals de rotació curta: 242,00; 180,00; 118,00.
- Caps de bestiar: renda (euros/cap UTA) (màxima; estàndard; mínima).
Boví femelles (bovins de llet): 247,00; 130,00; 13,00.
Boví engreix propis (bovins de llet i carn): 33,00; 3,75; -25,50.
Boví engreix integrat (bovins de llet i carn): 32,40; 0,00; -32,40.
Boví preengreix (bovins de carn i llet): 69,60; 48,00; 26,40.
Boví reposició (bovins de llet): 62,64; 43,20; 23,76.
Boví reposició (bovins de carn): 69,60; 48,00; 26,40.
Ovelles i cabres engreix i altres: 26,10; 18,00; 9,90.
Porcs femelles pròpies: 108,94; 96,25; 83,56.
Porcs reposició: 27, 11; 21,45; 15,80.
Gallines-pollastres cria, recria/transició, i reposició: 0,34; 0,26; 0,19.
Galls dindi engreix i altres: 1,67; 1,32; 0,97.
Galls dindi reposició i recria/transició: 1,25; 0,99; 0,75.
Faisans engreix, reposició, recria/transició i altres: 1,39; 1,10; 0,81.
Perdius engreix, reposició, recria/transició i altres: 0,42; 0,33; 0,24.
Guatlles engreix, reposició, recria/transició i altres: 0,13; 0,12; 0,10.
Ànecs engreix, recria/transició, reposició, i altres: 3,61; 2,86; 2,11.
Oques engreix, recria/transició, reposició, i altres: 3,61; 2,86; 2,11.
Ratites (estruç) femelles, ous i engreix: 130,00; 100,00; 70,00.
Ases i mules, animals de més de 36 mesos (femelles ventre): 130,00; 100,00; 70,00.
Ases i mules, animals de més de 12 mesos i menys de 36: 117,00; 90,00; 63,00.
Ases i mules, animals de més de 6 mesos i menys 12: 117,00; 90,00; 63,00.
Cavalls, animals de més de 36 mesos (femelles ventre): 162,50; 125,00; 87,50.
Cavalls, animals de més de 6 mesos i menys de 12: 136,50; 105,00; 73,50.
Cavalls, animals de més de 12 mesos i menys de 36: 136,50; 105,00; 73,50.
Documentació a adjuntar amb la sol·licitud de qualificació d'explotació agrària prioritària
La sol·licitud d'explotació agrària prioritària s'ha d'acompanyar de la documentació requerida per a la presentació de la DUN.
Només en el cas que el DARP no disposi de la informació necessària per a verificar el compliment dels requisits, o bé si la persona declarant ha denegat expressament l'autorització per a sol·licitar les seves dades a altres administracions o entitats públiques, es requerirà la documentació que es detalla a continuació:
1) Per a la comprovació de la condició d'agricultor/a professional:
Còpia de la darrera declaració de l'IRPF.
Si la declaració és conjunta i consten rendiments del treball, el/la sol·licitant haurà d'aportar el certificat de retencions del cònjuge no titular.
2) Per a l'acreditació de la qualificació professional:
- Justificants d'haver superat estudis de formació professional de grau mitjà de la família agrària, o disposar d'una titulació agrària equivalent o superior.
- Justificant d'haver completat l'itinerari formatiu per la incorporació de joves.
En cas de no acreditar qualsevol d'aquestes dues formacions, cal presentar un informe de vida laboral manual que justifiqui l'exercici de l'activitat agrària un mínim de 5 anys.
Pels anys que no s'hagi exercit aquesta activitat, cal acreditar l'assistència a cursos o seminaris de perfeccionament tecnològic i empresarial validats pel DARP amb una durada mínima de 25 hores lectives per cada any, fins a completar els 5 anys requerits d'activitat agrària.
3) Per a la justificació de l'activitat agrària:
Còpia de l'informe de vida laboral de l'any actual del titular.
Si es declara mà d'obra assalariada, cal també l'informe de vida laboral d'empresa dels darrers dotze mesos on consti el compte de cotització.
Aquesta documentació també s'utilitza per a comprovar que l'explotació possibilita l'ocupació de les unitats de treball agràries mínimes requerides i que la renda unitària de treball es troba dins dels marges establerts.
4) Per a l'acreditació de la residència en la comarca de l'explotació o limítrofa:
5) Per a la comprovació de l'existència d'un pacte d'indivisió i de no-dissolució per un període de sis anys, en el cas de comunitats de béns:
Còpia del contracte privat o de l'escriptura pública.
6) Per a l'acreditació que l'objecte social és principalment agrari:
Còpia dels estatuts socials vigents.
Aquesta documentació també serveix per a la identificació dels socis, en el cas de persones jurídiques.
7) Per a l'acreditació del nombre de socis que són agricultors professionals:
Còpies de la declaració de l'IRPF de l'últim any i informes de vida laboral de tots els socis declarats com a agricultors professionals.
Documentació vinculada a les cessions de drets de pagament bàsic
1) En cas de tramitació de la DUN del/la cessionari/ària final per una via diferent a la relacionada amb una entitat col·laboradora, cal presentar al Departament d'Agricultura, Ramaderia, Pesca i Alimentació el document "Autorització per a la comunicació de cessions de drets de pagament bàsic" degudament formalitzat i signat pel cedent, amb l'acreditació del representant, si s'escau.
2) Les cessions per herència i les finalitzacions anticipades d'un arrendament de drets existent han d'anar acompanyades, respectivament, de l'escriptura de manifestació i acceptació d'herència liquidada d'impostos, i del document privat d'acord de finalització anticipada del contracte d'arrendament de drets.
3) Per gaudir de l'exempció de la retenció del 20% del valor dels drets establerta en l'article 14, cal presentar la documentació que ho justifiqui següent:
En el cas a) de l'apartat 14.6:
En el cas b) de l'apartat 14.6:
- Acord a tres parts entre la propietat de les terres, el nou arrendatari i l'anterior arrendatari, juntament amb el nou contracte d'arrendament de terres liquidat d'impostos.
En el cas f) de l'apartat 14.6:
- Documents que acreditin l'acte d'intervenció pública.
En el cas g) de l'apartat 14.6, la documentació que s'escaigui segons la situació a acreditar:
- Resolució de jubilació de l'activitat agrària per part de la Seguretat Social del cedent i acreditació del primer grau de consanguinitat/afinitat per part del/de la cessionari/ària.
- Resolució d'incapacitat laboral permanent de la Seguretat Social del cedent.
- Escriptura pública de constitució de la societat liquidada d'impostos.
- Escriptura pública de transformació de la societat liquidada d'impostos.
- Escriptura pública de fusió liquidada d'impostos.
- Escriptura pública de fusió per absorció liquidada d'impostos.
- Escriptura pública d'escissió liquidada d'impostos.
- Escriptura pública de liquidació de la societat liquidada d'impostos.
4) En qualsevol cas, els òrgans competents del DARP podran demanar qualsevol altra documentació que es consideri oportuna.